Adaptar el currículum als nous temps | Canal Reus TV\nAdaptar el currículum als nous temps\n11:30 - 1 març 2019\nDonar-nos a conèixer d'una manera fàcil i entenedora és clau quan anem a buscar feina.\nEls temps han canviat i el nostre currículum també ho ha de fer. Avui dia, aquest recull d'informació sobre la nostra experiència acadèmica i professional no es pot limitar només a un paper, sinó que, tal com ens explica Ivan Utgé, expert en Emprenedoria Digital, hem d'aprofitar molt més el "conjunt d'eines que ens ofereix el Màrqueting Digital, com per exemple, la plataforma LinkedIn".\nEn definitiva, hem de facilitar-li al màxim la feina a la persona que ens ha de contractar. Per aquest motiu, Utgé ens explica que una bona manera de fer-ho és a través d'un portafolis digital, amb el qual, d'una manera entenedora i àgil, donem la màxima informació possible sobre qui som i què sabem fer.\nDe fet, i segons Utgé, un bon currículum ha de mostrar sobretot el que s'ha après de l'experiència que hem anat adquirint, tant professionalment com acadèmicament. I és que, al final, el que interessa a la persona que ens ha de contractar és com de bé podem desenvolupar una feina o en una altra.


CiU canvia el silenci de C's respecte la regidoria d'Educació per una mesura populista - Premià de Mar\nCiU canvia el silenci de C's respecte la regidoria d'Educació per una mesura populista\nDijous, 18.5.2017 13:15h\nLa diferència entre igualtat, equitat i...la situació real a Premià de Mar?\nCiU vota amb unionistes i la dreta (PSC, PP i C's) una mesura populista de llibres gratuïts.És populista -i sense cap eficàcia social- perquè lluny de buscar la igualtat d'oportunitats en l'educació, el Govern municipal (CiU + PSC) ha optat per donar diners a tothom per igual, ho necessitin o no. Amb aquesta mesura, que a més a més té l'informe desfavorable de l'interventor municipal, es pagarà un 75% dels llibres tan a aquelles famílies que cobrin 100.000 euros anuals com a les que no arribin als 10.000€ a l'any, la mateixa quantitat. La mesura pot ser insuficient per solventar els problemes d'aquells que no arriben a final de mes, els quals encara tindran dificultats per pagar el 25% que no cobreix aquesta acció, i, en canvi, intrascendent per a aquells que sí que poden pagar perfectament els llibres, degut al seu nivell de renda (a aquests últims, el Govern els convida amb diners públics a un sopar, per exemple).\nPer què votem en contra?\nERC - Junts x Premià creu que en una situació hipotética on s'haguessin superat totes les desigualtats socials i on l'Ajuntament disposes de sufients recursos, fins i tot sobrers, els llibres i materials gratuïts a les escoles és una opció que fomentaria l'educació i la seva qualitat. Tanmateix, no estem en aquest escenari idíl·lic i, tot el contrari, l'equip de Govern no para de denegar propostes de millora social al·legant que no hi ha recursos. I les necessitats i les desigualtats encara hi són patents.\nPer aquestes raons, ERC - Junts x Premià vota en contra perquè ara mateix pagar els llibres a tothom -fins i tot als que utilitzaran els diners per anar-se'n a sopar- és una mesura injusta, que no soluciona les desigualtats, que no té consens polític com s'ha pogut copsar al darrer ple, que no fomenta l'escola pública ja que no diferencia entre aquesta i la concertada i que impedeix fer altres actuacions més urgents. Amb els gairebé 700mil euros que gastarà Premià de Mar en aquesta mesura populista es podrien solventar moltes altres problemàtiques que també afecten a tothom, com acondicionar els centres educatius, fer una segona escola bressol, iniciar la construcció d'una escola digna per a la Mar Nova, finançar vetlladores i suport psicològic i pedagògic a les famílies i als nens amb necessitats educatives especials, pagar més cursos de piscina, netejar més els carrers, mantenir les patges amb sorra i netes, disposar de més agents de polítcia, etc.\nUn punt important és que aquesta mesura i les altres que suposadament integren el pacte per l'educació no sorgeixen de cap pacte global ni amb les forces polítiques del municipi ni amb els centres i la comunitat educativa. S'ha començat la casa per la teulada amb mesures que causaran rebombori mediàtic però que no han estat contrastades amb els col·lectius directament implicats.\nIntercanvi polític amb els unionistes\nCal recordar, a més a més, que aquesta mesura sorgeix a canvi del vot de C's per no qüestionar la mala praxis i actuació de la regidora d'Educació, la senyora Esmeralda Calleja, en la seva actuació davant l'intent de tancament de la Mar Nova i en tantes altres faltes de desinformació de l'oposició, els membres del Consell Escolar i la mateixa comunitat educativa. Quan es va presentar una moció per instar l'alcalde a què la destituís, C's es va treure de la màniga un plec de condicions, entre elles aquests llibres gratuïts, que CiU va comprar ràpidament i desesperada. Per tant, la mesura no prové d'un estudi de les necessitats dels centres escolars o les famílies ni de cap contacte amb les ampes, sinó d'un intercanvi polític amb C's.\nCiU ha apostat per la igualtat -a tothom el mateix encara que no ho necessiti- i no per l'equitat que és la veritable justícia que necessita #PremiàdeMar.


Botons podotàctils fabricats en alumini per fixar amb resina\n> Accessibilitat i Seguretat>Botó podotàctil Alumini sobreposat sense adhesiu\nBotó podotàctil Alumini sobreposat sense adhesiu\nEls botons podotàctils Dinaplot Alumini han estat dissenyats com a solució d'advertència per a identificar zones amb obstacles. Per crear sòl o paviment podotàctil i millorar l'accessibilitat.\n(Paquets de 150 i 1000 un. Termini de lliurament a confirmar)\n5 5% Fins a 177,59 €\n10 15% Fins a 1 065,56 €\n15 20% Fins a 2 131,11 €\n30 25% Fins a 5 327,78 €\nEls botons podotàctils Dinaplot Alumini han estat dissenyats per millorar l'accessibilitat i com a solució d'advertència per a identificar zones amb obstacles, o àrees on hi ha un canvi d'altura o obertura sense protecció, com ara escales i plataformes obertes. Realitzats en acer galvanitzat, els fa ideals per a ambients exteriors i interiors, i per la seva textura podotàctil i antilliscant, són fàcilment identificables pels usuaris. Mitjançant la plantilla de col·locació s'ajusta la mesura i disposició dels forats d'instal·lació.\nDinaplot Alumini són botons podotàctils dissenyats per a la seva col·locació, d'acord a un patró, com a element d'advertència davant el risc que suposen les vores d'andanes, passos de vianants, principi i final de escales, entre d'altres, especialment per a les persones invidents o amb discapacitat visual.\nEls botons col·locats a el principi i final de escales, serveixen com a element de senyalització mitjançant contrast tàctil gràcies a el ressalt de 5 mm.\nEls botons estan indicats per a col·locació exterior.\nEls Dinaplot Alumini estan fabricats en alumini, un metall d'excel·lents propietats.\nL'alumini és un metall molt comú que s'utilitza en estris de el dia a dia, eines, electrodomèstics, estructures d'habitatges, etc. També és un metall molt emprat en àmbits menys domèstics com la construcció d'infraestructures, indústria de l'automòbil o marítima entre d'altres.\nLa instal·lació un paviment podotàctil amb Dinaplot Alumini es realitza de forma senzilla mitjançant l'ús d'adhesius. pot\najudar-se amb la plantilla de col·locació disponible de forma opcional encara que recomanable.\nPosicioni la plantilla a terra i assegureu-vos que està correctament fixada i en la seva posició òptima i marqui els punts de col·locació.\nApliqui una petita quantitat adhesiu químic evitant el vessament\nAdheriu els Dinaplot en els punts corresponents\nDeixi assecar. Respecteu el temps d'assecat indicat pel fabricant d'adhesiu.\nPer a la instal·lació de Dinaplot Alumini pot utilitzar un adhesiu químic comú en el mercat.\nEls Dinaplot Alumini no requereixen excessiu manteniment. N'hi haurà prou amb utilitzar aigua i detergent o un netejador específic neutre en dissolució. En exteriors les pluges d'exercir funció netejadora.\nNo es recomana l'ús de productes abrasius o decapants així com àcids forts (clorhídric i perclòric), bases fortes (sosa càustica o amoníac) o solucions carbonatades.


Controlat l'incendi de la Conca de Barberà i... - Govern.cat\nquery_builder 26 juliol 2021 20:26\nAl llarg de la pròxima matinada remullaran la zona afectada 25 dotacions terrestres,\nSegons el Cos d’Agents Rurals, l’incendi ha afectat 6 municipis i ha cremat 1.657 hectàrees,\nProtecció Civil de la Generalitat ha rebaixat el Pla INFOCAT a fase d’alerta.\nEls Bombers de la Generalitat han controlat a les 20.11h l’incendi de la Conca de Barberà i l’Anoia, que segons el Cos d’Agents Rurals ha afectat 1.657 hectàrees. D’aquestes, 1.272 són de vegetació forestal, 380 agrícoles i 5 de vegetació urbana. L’incendi, amb un perímetre de 40 quilòmetres, ha afectat 6 municipis; Bellprat (el més afectat, amb 1.069,5 hectàrees cremades), Sant Martí de Tous, Santa Maria de Miralles, Les Piles, Santa Coloma de Queralt i Pontils.\nCerdanyola del Vallès, 26 de juliol de 2021


03 de maig del 2017\nRoda de Berà acull la Trobada d’Associacions de Gent Gran del Tarragonès aquest divendres\nEs preveu la participació de més de 350 persones d’una quinzena d’entitats del territori\nRoda de Berà ja ho té tot a punt per acollir aquest divendres 5 de maig la Trobada Comarcal d’Associacions de Gent Gran. El municipi repeteix com a amfitrió de la convocatòria, que impulsa el Consell Comarcal del Tarragonès amb la col•laboració de l’Ajuntament de Roda de Berà. Vila-seca, el Morell, Constantí, Torredembarra, la Pobla de Mafumet, Salou, Tarragona, Perafort han estat altres escenaris de la trobada en edicions anteriors.\nL’alcalde de Roda de Berà i president del Consell Comarcal del Tarragonès, Pere Virgili, i la regidora de Gent Gran de l’Ajuntament, Teresa Ferré, seran els encarregats de donar la benvinguda als assistents al Roc de Sant Gaietà.\nEn aquesta ocasió s’oferiran tres visites guiades a espais emblemàtics del municipi com són el Museu de la Ràdio Luis del Olmo, l’Ermita de la Mare de Déu de Berà, i la Capella de Mas Carreras.\nEl programa també inclourà la taula rodona ‘Treballem per a la gent gran’, amb la participació de Roser Galí, directora general de Famílies; Francesc Tarragona, director dels Serveis Territorials a Tarragona; Anna C. Osanz, coordinadora de Promoció i Salut Comunitària al Camp de Tarragona i les Terres de l’Ebre; Raül Aguilar, sotsinspector en cap de la Unitat Regional de Policia Administrativa; i Judit Pujol, cap de secció de Consum a Tarragona de l’Agència Catalana de Consum.\nLa jornada culminarà amb un dinar de germanor i un ball amb música en directe.\nLa voluntat de la convocatòria és que els membres de les diferents associacions que en prenen part es coneguin i comparteixin una jornada de convivència.


La importància de les comunitats en els videojocs – La Salle Premià Report\nBarreja de personatges de diferents videojocs (Foto d'arxiu)\nEl conjunt de persones que juga a un videojoc, que comparteix els mateixos gustos i interactua entre si s’anomena comunitat. Aquestes comunitats han anat guanyat importància en els últims anys, però realment són tan importants?\nSens dubte la comunitat pot estar formada per unes unes persones que ajuden a millorar l’experiència en el videojoc joc i poden, per tant, proposar idees per tal de millorar-lo. Un joc sense una comunitat ferma o una comunitat tòxica provocarà que la gent deixi de jugar-lo i el joc acabi desapareixent. La comunitat és una de les coses més importants per a un joc i, com a tal, moltes desenvolupadores agafen idees o conceptes que aquesta proposa per tal de millorar la jugabilitat interna i les experiències viscudes. Un exemple de comunitat forta i exitosa és la del videojoc “Minecraft”, la qual ha demostrat una interacció constant entre l’empresa desenvolupadorsa i la seva comunitat.\nIdees de gent que juga al joc “Minecraft” (Foto d’arxiu)\nLes desenvolupadores de videojocs cada cop més s’han de centrar a protegir la comunitat, ja que amb l’augment de les xarxes socials relacionades amb els videojocs, moltes s’estan tornant tòxiques gràcies a l’anonimat que els comporta. Sense un control important de la comunitat, aquesta pot arribar a destruir un videojoc.\nQuan una comunitat es considera “tòxica”, significa que la relació entre els jugadors és molt dolenta i tendeix a portar-se a l’extrem de burles i insults cap a jugadors menys experimentats. També sorgeix per part d’unes persones que comencen a jugar i es pensen que són els millors del món i quan es troben un jugador millor que ells el únic que fan és insultar-lo i criticar-lo. Tot plegat, provoca el declivi en el nombre de jugadors i la pèrdua d’interès en aquell videojoc.\nUna part important de l’augment de la toxicitat és la implementació del sistema competitiu en jocs enfocats al públic casual. El públic casual fa referència a la majoria de jugadors que només juguen al videojoc per passar una bona estona i riure amb els seus amics, i no busca competir per ser els millors o lucrar-se amb el videojoc.\nLa implementació del sistema competitiu acostuma a dividir la comunitat en els dos bàndols: els casuals contra els competitius. Molts cops acaba amb els jugadors dividits per causa de les decisions a la qual vagi enfocada la desenvolupadora o els canvis que es realitzen en el videojoc, provocant una batalla a dos bàndols que enfadarà la meitat de la comunitat.\nJugadors professionals abans de jugar una partida professional (Foto d’arxiu)


La recuperació de les plantilles es deixa sentir més en secundària que en infantil i primària | STEPV\nAvui s’inicia el curs en els centres d’infantil i primària, instituts de secundària, batxillerat i formació professional. Com cada any, STEPV ha realitzat una enquesta sobre l’inici de curs.\ndilluns 10 setembre 2018 14:43 h\nEn l’enquesta es demanaven dades sobre nombre d’unitats, alumnat, professorat i personal no docent. També sobre la situació de les infraestructures, infantil 2 anys, recursos del PAM i, en secundària, aspectes que afecten la salut laboral.\nSTEPV insta a l’administració a treballar per resoldre aquests problemes d’inici de curs\nL’enquesta s’ha realitzat en més d’un centenar de centres arreu del País Valencià. En resum, les respostes són aquestes:\nEn infantil i primària la majoria dels centres (69%) mantenen el nombre d’aules, mentre que un 14% afirma que han augmentat les unitats i un 17% que han disminuït. Tot i que en la majoria de centres es manté el nombre d’aules, només un 42% manté el mateix nombre d’alumnat, mentre que en un 33% creix i en un 24% disminueix. Quant a les ràtios, encara hi ha un 33% dels centres enquestats que afirmen que tenen més de 25 alumnes en els últims cursos de primària, on encara no ha arribat la disminució aplicada fa tres cursos.\nQuant al professorat, el 53% dels centres responen que no tenen la plantilla encara completa, la majoria perquè encara no s’han cobert baixes. Igualment, el 82% dels centres no han recuperat professorat respecte el curs passat.\nQuant a infraestructures, el 25% dels centres afirmen que no tenen problemes. Els centres que han manifestat mancances responen a diversos motius, molts dels quals estan pendents del pla edificant: retirada de fibrociment, acondicionaments d’espais, rehabilitacions diverses, etc.\nFinalment, quant al personal no docent, un 30% dels centres afirmen que els manca l’educador/a corresponent i en un 78% no tenen el personal administratiu que necessiten.\nPel que fa al nombre d’alumnat, la tendència és molt similar a infantil i primària. La meitat dels centres mantenen el mateix nombre d’alumnat, un 17% afirma que ha disminuït i un 33% que ha augmentat. En la majoria dels centres enquestats (72%) no se supera la ràtio alumnat/aula.\nQuant al professorat, en secundària s’ha notat l’increment de forma molt més clara que en infantil i primària. La reducció a 19h de l’horari en les tutories i en les coordinacions d’atenció a la diversitat, gràcies a la pressió de STEPV quan va anunciar que convocaria vaga el 16 de maig si no s’avançava en aquesta línia, ha permés que s’augmentara la plantilla en un 50% dels centres de secundària. Així i tot, un 61% dels centres es queixen que encara no la tenen completa.\nUna novetat que el Sindicat ha introduït en l’enquesta és una pregunta sobre l’estrés del professorat. La majoria dels centres destaquen que el comportament de l’alumnat és una de les causes més importants d’estrés per al professorat, li segueix el nombre d’alumnat per aula, el clima o l’ambient de treball, la càrrega docent i, finalment, la burocràcia que han de gestionar els docents.\nQuant a les infraestructures, un 44% dels centres afirma que no tenen problemes. Dels que en tenen, coincideixen amb els centres de primària: espais, rehabilitacions, etc.\nSTEPV considera, fruit del resultat de les enquestes realitzades, que continuen, en termes generals, els mateixos problemes d’inici de curs (malgrat que hi ha una tendència a revertir algunes qüestions endèmiques, com són les elevades ràtios): plantilles incompletes, problemes d’infraestructures, manca de personal d’administració i serveis en infantil i primària, etc. Tot i que s’ha recuperat una part del professorat retallat pel govern anterior, encara cal avançar per a recuperar les condicions laborals perdudes, com és la reducció a 18h lectives en secundària i l’increment de plantilla en els centres de primària per a cobrir totes les tutories en la totalitat de centres.\nQuant a la salut laboral del professorat, cal treballar per reduir els conflictes generats pel comportament de l’alumnat, amb la presència d’especialistes en els centres docents, la millora de les condicions laborals del professorat (reducció de ràtios, de càrrega docent i burocràtica, etc.) per tal d’afrontar amb millors condicions aquesta situació.\nPer tot això, STEPV insta a l’administració a treballar per resoldre aquests problemes d’inici de curs, a millorar la gestió i recuperar al 100% les condicions laborals del professorat, iniciades aquest curs 2018/19, però encara insuficients, i a dotar els centres urgentment de tota la plantilla necessària per iniciar el curs en les millors condicions possibles.\nÉs per això, que STEPV demana a la Conselleria la convocatòria d’una Junta de Portaveus el més prompte possible per abordar el calendari de negociacions d’aquest curs i iniciar el més prompte possible la negociació de les mesures per dignificar el sistema educatiu valencià.


En el darrer pas per Tercera, fa onze anys, els blaus van empatar a un contra el Barça B de Pep Guardiola al Mini\nDivendres, 30 agost 2019. 11:00. Redacció AnoiaDiari.\nOnze anys després, els blaus disputaran de nou un partit de Tercera Divisió, en el seu retorn a la categoria. Amb sis incorporacions i la continuïtat de la majoria de les seves peces, els de Moha s'enfronten aquest dissabte al Santfeliuenc, a domicili.\nL'objectiu, la permanència, però a més demostrar la bona salut del futbol anoienc i d'un club que està desenvolupant un treball molt reconegut amb les categories inferiors. L'Igualada arrenca aquest dissabte a Sant Feliu la seva aventura al grup 5 de la Tercera Divisió després de l'ascens aconseguit el passat mes de juny. El tècnic Mohamed el Yagoubi comptarà amb tots els seus jugadors excepte Goran Ehsan, que és baixa. El matx serà a les 6, amb el Santfeliuenc a davant, un equip plenament consolidat a la categoria.\nEls blaus han fet una bona pretemporada, amb partits molt estimables com el darrer, el de Festa Major, amb un 2 a 1 contra el Vilafranca. El CFI ha incorporat a diversos jugadors aquest estiu. Primer van ser Óscar García, migcampista procedent del Cerdanyola del Vallès; Èric González, migcampista procedent del Castelldefels; i Hachim Boumedol, extrem procedent del Balaguer. Les darreres setmanes, s'hi afegien David Grifell, Marc Gulias i Marc Vicente, els dos primers provinents del Reus i del Manresa i el tercer cedit pel Cornellà.\nQueda força lluny el darrer pas per la Tercera Divisió, la temporada 2007-2008. En aquella temporada, el que ara és tècnic del CFI, Moha, era jugador del RCDE Espanyol, mentre que només quatre dels actuals jugadors del primer equip eren sèniors. Aquell 2007-2008, els blaus van jugar contra el Barça B de Pep Guardiola, amb Pedro Rodríguez i Sergio Busquets al camp. Van assolir fins i tot la proesa d'empatar a un al Mini. Ara, la història els espera de nou.\nEl CF Igualada ja té tancats tres fitxatges per la seva aventura a Tercera Divisió\n1 Aquest estiu, escapa't a l'Anoia: Passejada al Balç de Fontanilles 6106 lectures\n2 Aquest estiu, escapa't a l'Anoia: Camí a l'alzina mil·lenària 3898 lectures\n3 Un helicòpter del SEM va aterrar al mig de Mont-mercat de Santa Margarida de Montbui per atendre una emergència sanitària 3552 lectures\n6 L’Hospital d’Igualada no registra cap decés per Covid-19 durant la darrera setmana 1758 lectures\n7 Camil Roca: "La COVID-19 no afecta al prestigi, però Igualada ha de fer un treball estratègic amb la seva marca" 1724 lectures\n8 L'Igualada Hoquei Club preveu una temporada intermitent per les aturades i a on el 90% de clubs juguen en pista coberta 1464 lectures\n9 L’ICS incorpora cinc gestors COVID a l’Anoia 1281 lectures


Alerta Menuts: art urbà a la vista! - menutsGIRONA\nBy Anna Garcia Bloc, DESCOBRIR, General, ÚLTIMS POST 15 de Juny de 2022\nPassejar pels carrers de la nostra ciutat amb els menuts de casa, i anar descobrint obres aquí i allà, es pot convertir en una aventura i en una altra manera de despertar en els més petits la curiositat, l’interès i l’estima per l’art.\nDe fet, l’art urbà, en general, connecta fantàsticament bé amb els petits i joves. Els desperta la imaginació i promou la interacció i el joc amb les mateixes obres d’art. En els darrers anys un nombre important d’escoles, instituts, biblioteques i pavellons d’esport d’arreu han apostat per decorar parets dels centres amb murals d’artistes, de vegades fins i tot amb la participació i col·laboració dels mateixos alumnes.\nMurals, grafits, intervencions i accions artístiques en l’espai públic conformen ciutats amb personalitat i estil propis. Quan l’art urbà és legal es denomina art públic. Quan no és legal, tendeix a ser motiu de debat. Més enllà de la polèmica que genera constatem, com en gairebé tots els temes, que no hi ha definicions tancades i que les fronteres són cada vegada més difuses. En definitiva, però, el que interessa és gaudir-ne, i ser conscients que l’espai públic és un aparador excel·lent pels artistes, i la manera més democràtica d’apropar l’art a tot tipus de públic.\nA Figueres trobem murals molt didàctics com ara el de la Wäwä a les parets de la depuradora. Setanta metres de paret amb diferents vinyetes que contenen personatges i animalons que transmeten missatges sobre el cicle i la gestió de l’aigua, en clau ecologista. Anant o tornant de la platja amb tota la família és una bona idea aturar el cotxe i contemplar-lo amb atenció.\nLes intervencions espontànies de BL2A, els seus petits grans personatges-objectes que apareixen per sorpresa en diferents punts de la ciutat, ens fan somriure. L’enginy i l’habilitat de l’artista per introduir-los estratègicament aprofitant l’arquitectura urbana és admirable, i resulten punts simpàtics de color i vitalitat en la grisor dels murs.\nD’altres murals ens ofereixen la possibilitat de somniar i jugar a interpretar el seu significat. Un d’aquests seria el de l’artista Sònia Estévez al carrer Empordà de Figueres, un cant a la força i la llibertat que atorga la tramuntana, en femení. O el de la Nirvana Jiménez al Passeig Nou, us heu fixat en les mallerengues? I els peus enlaire amb els mitjons de colors?\nAquestes i moltes altres obres d’art urbà conviden a fer-hi fotografies, i a utilitzar-les com a photocall i crear divertides imatges amb tota la família, esdevenint nous personatges de l’obra.\nLa presència d’art urbà a Figueres és, doncs, significativa, tant pel que fa a la quantitat com a la qualitat d’obres. En aquest sentit, Figueres compta ja amb una Ruta d’Art Urbà, brillant iniciativa del Museu de l’Empordà.\nJa ho sabeu famílies, fins i tot anant al súper podeu viure aventures pel camí!\nAlerta Menuts: art urbà a la vista!CULTURA EN FAMILIAplans culturalsregala cultura\nPrevious articleFa molta calor! Què vols per beure?\nNext articleEns volem banyar!


L’objectiu de les Beques Educar Fomentant l’Esforç és estimular i promoure totes aquelles iniciatives que es duguin a terme a Catalunya en l’àmbit educatiu i lúdic de 0 a 18 anys per promoure la cultura de l’esforç inculcant valors fonamentals com ara treball, responsabilitat, sinceritat, optimisme, etc.\nVols saber d’on ve el verb “espavilar”?\nVeure historial de premiats\nLa nostra enhorabona a l’Imad Benhessou com a guanyador del Vallesà de l’Any 2022. 23/05/2022\nDes de la Fundació Espavila us desitgem que demà 23 d’abril tingueu una Feliç Diada de Sant Jordi. 22/04/2022\nLa Fundació Espavila realitza la primera visita al projecte “HORAGAI – Una experiència d’immersió al cinema per a joves tutelats/des” de La Selva. Ecosistema Creatiu, SCCL. de Barcelona, projecte guanyador d’una de les Beques Educar Fomentant l’Esforç (9a. convocatòria). 18/12/2020\nLa Fundació Espavila realitza la primera visita al projecte “BOTS PEL CANVI” de Basket Beat: moviment, art, educació i acció social de Barcelona, projecte guanyador d’una de les Beques Educar Fomentant l’Esforç (9a. convocatòria). 11/12/2020\nLa Fundació Espavila realitza la primera visita al projecte “ROBOTICGALI” de l’Escola Alexandre Galí de Cornellà de Llobregat, projecte guanyador d’una de les Beques Educar Fomentant l’Esforç (9a. convocatòria). 25/11/2020\nLa Fundació Espavila ha signat amb Basket Beat: moviment, art, educació i acció social, el conveni de col·laboració com a guanyadors d’una de les Beques Educar Fomentant l’Esforç (9a. convocatòria). 05/11/2020\nLa Fundació Espavila realitza signatura de conveni per poder ajudar a l’Enric amb els seus estudis de magisteri. 15/10/2020\nL’experiència no és el que et passa, sinó el que fas amb el que et passa.


Pablo Iglesias demana perdó i explica la forma de controlar el temps de sortida dels menors\nUn cop definides les condicions en què podran sortir els menors el dubte és ara com controlar el temps de sortida\nper Jordi Cumplido dijous, 23 d’abril 2020 - 14:45h\nPablo Iglesias demana perdó als menors i dona una curiosa solució | Catalunya Diari\n«Quan s'han de prendre decisions que són molt difícils a vegades es poden fer les coses malament». Així justifica Pablo Iglesias l'embolic del govern a l'hora d'explicar podran sortir els nens al carrer a partir de diumenge, en una compareixença en la qual s'ha dirigit directament als menors per demanar-los «disculpes».\nTot va començar quan el govern central va anunciar, a principis d'aquesta setmana, que deixaria sortir als nens acompanyats dels seus pares per anar a comprar, anar al banc o a la farmàcia. Aquestes són les excepcions que ja contempla l'estat d'alarma per als adults i que va fer reaccionar a l'oposició i fins i tot a la direcció general d'infància, que depèn de la vicepresidència segona que dirigeix Pablo Iglesias.\nPodem es va unir a les demandes de l'oposició i va forçar al govern a fer una rectificació que, tot i això, deixava una mala imatge per la improvisació i el caos a l'hora de prendre les primeres mesures de la desescalada. Finalment, es permetrà a partir de diumenge que ve que els nens puguin sortir a fer un passeig curt.\nHa demanat perdó per no haver estat clar\nPablo Iglesias s'ha dirigit als nens per demanar-los perdó perquè el govern «no ha estat del tot clar» a l'hora d'explicar com podran sortir, i ha agraït als menors seu comportament dels últims dies i el paper tan important que han jugat quedant-se a casa durant el confinament, cosa que no ha estat «gens fàcil».\nLa rectificació de govern, forçat per la petició de Podem, se suma a les demandes de l'oposició i d'algunes organitzacions de la infància que recorden que el fet que els nens puguin passejar almenys una estona cada dia no és un caprici, sinó una necessitat per a la salut d'allò més petits.\nUna vegada que el ministre de Sanitat, Salvador Illa, i el vicepresident, Pablo Iglesias, acaben d'anunciar que els menors de 14 anys podran sortir durant una hora, acompanyats per un adult, entre les 9 del matí i les 9 del vespre , el dubte és ara com controlar el temps de sortida dels nens.\nEls experts recomanaven aquests dies el sistema «1-1-1» que és més fàcil de recordar per als pares: «1 adult, 1 hora, 1 quilòmetre». Durant la compareixença d'avui, Pablo Iglesias ha donat una curiosa solució: «Tot es basa en el gran sentit cívic que està demostrant la ciutadania». Aquesta serà, sembla, la forma de govern de controlar el temps de sortida dels menors.\nEn tot cas, en la qüestió de la sortida dels nens s'ha imposat el criteri del vicepresident segon, Pablo Iglesias, que va liderar les demandes de rectificació al govern i va demanar que poguessin sortir fins a 3 nens per cada adult sempre que es respectés la distància de seguretat. Així, Iglesias vol marcar-se un tant davant la decisió de Pedro Sánchezd'ampliar competències per al ministeri de Sanitat durant l'estat d'alarma.\nMenor Pablo Iglesias Govern Espanyol


El passat cap de setmana 1 i 2 de juny a Elgoibar, Euskadi, es va dur a terme la XI Copa de les IV Nacions d’Handbol, que enfrontava a les seleccions absolutes de Euskadi, Comunitat Valenciana, Galícia i Catalunya, en categoria Sènior Femenina.\nEl seleccionador català Fernando Barbeito, per a l’ocasió, va convocar dues exjugadores de l’ACLE Guissona, les esquerranes d’or Maria Cadens Roca i Anna Manaut Caixall, actualment militant a les files de l’Handbol Sant Quirze i l’AE Cannes Handball Francès respectivament, ambdues, formades a la cantera de l’ACLE Guissona.\nDesprés d’una semifinal molt igualada davant la Selecció Gallega, les catalanes van aconseguir guanyar d’1 gol a la pròrroga, després d’una gran aturada de penal amb el temps finalitzat de la portera del Granollers Andrea de la Torre, obtenint així l’esperat passi a la final (32-31).\nEn la final es van trobar una forta Selecció Valenciana que va manar en els primers minuts de joc, anant al descans 2 gols per sobre (9-11). A la represa però, les catalanes van saber treure el millor d’elles i van remuntar el partit, fent una bona segona part i aconseguint la victòria per 21 a 17 gols en la final, emportant-se així la XI Copa de les IV Nacions, amb una bona aportació de les dues segarrenques.\nAlineació Catalunya: Anna Manaut, Judith Vizuente, Kaba Gassama, Ona Muñoz, Maria Cadens, Carla Robles, Sara Gil, Joanna Rieres, Emma Boada, Andrea De La Torre, Clara Poo, Ona Vegué, Marta Mera, Mireia Torras, Sara Molés i Carla Gómez.


filosofia i meditació - EspaiAkasha.net\nLa filosofia ens ajuda a entendre com funciona la realitat i com funcionem nosaltres per tal que poguem fer canvis definitius en la nostra manera de viure. En aquest sentit, la filosofia budista ens proposa una estratègia per generar un canvi en els nostres patrons habituals, en la nostra mirada sobre la realitat. Per ajudar-nos a aconseguir-ho, ens ofereix dues eines que són inseparables: la meditació i la saviesa.\nTot i que la pràctica de la meditació té efectes calmants, mentre no erradiquem els vells hàbits, no aconseguirem una transformació autèntica. Per això és important que es recolzi en la filosofia, en una visió que ens permet veure quins són els aspectes a treballar per tal que hi hagi canvis radicals i definitius en les nostres vides.\nQuan parlem de saviesa, en el budisme no ens referim a un coneixement intel·lectual, sinó al despertar d'una intel·ligència natural, més enllà de la visió subjectiva basada en les creences amb les qual ens relacionem amb la realitat.


Sasha Banks diu que el famós saló de la WWE l’esquiva - Wwe\nSasha Banks diu que el famós saló de la WWE l’esquiva\nSasha Banks diu que Trish Stratus, la famosa sala de la WWE, l’esquiva i que l’espera ‘The Boss’.\nSasha Banks va parlar recentment amb Sebastian Hackl de la WWE Deutschland i, quan se li va preguntar sobre un possible partit amb Trish Stratus, va afirmar que la llegenda de la WWE l’evita. Aquí teniu el comentari complet de Sasha:\npedra freda atordidor de la roca\nHome, aquesta noia m'esquiva. Estic esperant Trish. Estic llest, estic aquí. Sempre que és lliure i vol lluitar contra The Legit Boss, el més gran de tots els temps, pot venir a buscar-me, sap on estic. Ella té el meu número, també el de Vince ”, va dir Sasha.\nUna publicació compartida per WWE Deutschland (@wwedeutschland)\nSasha Banks contra Trish Stratus seria una trobada de somni legítima\nTrish Stratus es va retirar de la competició activa el 2006 amb la victòria del títol femení contra Lita a la WWE Unforgiven. Stratus va tornar a l'acció anys més tard i va competir en diversos partits de forma ocasional. El seu darrer partit va arribar a SummerSlam 2019, on va perdre contra Charlotte Flair en el que molts van batejar com una batalla de dues grans lluitadores de tots els temps.\nTrish tenia el seguint per dir sobre el partit i el seu futur, en el camí cap a SummerSlam aquell any:\ncom superar el fet de ser lleig\n'És el meu darrer partit. Això és tot i aquest és un moment perfecte per tenir el meu comiat final. Serà especial i molt memorable. I estic segur que tothom en quedarà satisfet ”, va dir Stratus.\nA jutjar pels comentaris anteriors de Trish, sembla molt poc probable que la veiem mai amb Sasha Banks en un partit de somni per a totes les èpoques. Els bancs volen aquest partit des de fa molt de temps, però en va.\nSasha Banks ho ha fet tot a la WWE TV durant els darrers nou anys més o menys. Ha guanyat els cinturons de títols a RAW, SmackDown i NXT, i actualment està previst enfrontar-se a Bianca Belair pel títol femení de SmackDown en el proper esdeveniment SummerSlam 2021.\ncom es pot dir a un amic veritable d’un fals\nMireu el següent vídeo, on Kevin Kellam, Jeremy Bennett i Rick Ucchino de Sportskeeda us ofereixen totes les novetats del partit Sasha Banks contra Bianca Belair a SummerSlam:\nSubscriviu-vos al canal de YouTube Sportskeeda Wrestling per obtenir més contingut d’aquest tipus.\nQuè en feu dels comentaris de Sasha Banks sobre Trish Stratus? T'agradaria veure a Trish tornar a un darrer partit contra The Legit Boss en un futur proper? Sona als comentaris a continuació.\ndata de 2016 sense pietat\ncom apropar-se als amics\ncom saber si t'agrada un noi?\nla meva vida és tan avorrida i sola\nem mira fixament als ulls quan parlem\nsuperar les cites d'un home casat


Refugi de la guerra de Can Mayol | Mapes de patrimoni cultural\nRefugi de la guerra de Can Mayol\nRefugi de la guerra de Can Mayol Vilobí del Penedès\nPla de Can Mayol. Masia de Can Mayol (08735 Vilobí del Penedès)\nDins les modernes caves Loxarel de Cal Mayol\nRef. cad.: 010A00032\nPortal adovellat de Can Mayol\nds., 10/01/2004 - 01:00\nA uns 10 m. sota terra, i ubicat sota la moderna nau de fabricació de vi, i al costat dels nous cellers, la família Mitjans ha conservat un espai que té el seu ús original en un refugi antiaeri de la Guerra Civil Espanyola (1936-1939). Es tracta d'un espai excavat d'uns 25 m de llargària per uns 4 m d'ample amb forma de túnel, i dividit internament en dos espais separats per un mur paral·lel a les parets laterals, obert amb arcades que permeten la visibilitat de l'un a l'altre. El refugi és construït en maó i arrebossat internament en ciment sense pintar. Sobre el refugi es va col·locar una capa de ciment de diversos metres d'alçada. Originalment comptava amb dues portes d'accés, i s'hi accedia a través d'unes escales que encara es conserven, encara que inutilitzades. Actualment aquest espai s'ha unificat a d'altres nous, formant una gran cava soterrada.\nL'existència d'aquest refugi es troba relacionada amb tres petits refugis més ubicats al camp llindant a la casa de Cal Mayol, anomenat "Camp d'Aviació". En principi aquest refugi era el del quartel, i per tant el de majors dimensions, i dins del camp s'havien instal·lat almenys 4 refugis més de dimensions més petites destinats a acollir les persones que en cas de bombardegi es trobaven al camp d'aviació, lluny de la casa. Juntament amb aquests quatre refugis més -tres dels quals encara existeixen- formaven un dispositiu de protecció anti-aèria molt estructurat.\nDurant la Guerra Civil Espanyola, l'exèrcit Republicà va expropiar la finca de Can Mayol, col·lectivitzant les terres. La família Benach, llavors propietària de la casa va ser obligada a marxar. Les vinyes del voltant van ser arrencades, i a pocs metres de la casa el terreny va ser aplanat per fer un petit camp d'aviació. És així com la finca ubicada al costat de la casa encara és coneguda popularment com el camp d'aviació-. La moderna casa de Can Mayol va ser convertida en un quartel militar, i es va construir un refugi protegir al soldats en cas de bombardeigs amb capacitat per unes 70 o 10 persones. Al camp d'aviació van ser construïts quatre refugis més de dimensions més petites. Passada la gerra, la família propietària va retornar a les seves terres, i va voler conservar el refugi transformant-lo en cava, i obrint-ne nous espais al voltant.


Neuròlegs del Trueta participen en la descoberta d'una malaltia - Diari de Girona\nHan identificat una variant d'atàxia en nou pacients que formen part de dues famílies de Girona que havien estat emparentades al segle XIX · És fruit d'una mutació genètica desconeguda fins ara\nalba carmona girona 14.02.2019 | 12:56\nL'equip de Neurologia que ha participat en la descoberta. Ics Girona\nL'equip de Neurologia que ha participat en la descoberta.\nUn equip de neuròlegs gironins ha participat en la descoberta d'una nova malaltia causada per una mutació genètica desconeguda fins ara. Professionals del Servei de Neurologia dels hospitals Josep Trueta de Girona i Santa Caterina de Salt, juntament amb la Universitat de Navarra i l'Institut d'Investigació Biomèdica de Bellvitge (Idibell), ha identificat una variant d'atàxia que rep el nom d'Spino Cerebellar Ataxia 48 o SCA48. La mutació genètica produeix una desconnexió de les vies cognitives entre el còrtex cerebral i el cerebel que desencadena un procés de neurodegeneració que condueix a la discapacitat de l'afectat.\nEls avenços en genètica de les últimes dècades han permès identificar gens responsables de malalties ja conegudes i d'altres noves. El 75% dels 20.000 gens humans tenen una funció dins del sistema nerviós, però si presenten mutacions, poden conduir a malalties diverses, l'existència de les quals abans era desconeguda. Algunes d'aquestes variants s'han convertit en malalties que no s'havien detectat mai i, en canvi, d'altres es troben dins de malalties que abans es creien úniques, com el Parkinson o l'Alzheimer.\nDues famílies emparentades\nEl doctor David Genís, neuròleg de l'hospital Trueta, va examinar durant anys alguns pacients que presentaven una degeneració cerebel·losa que els provocava primer una pèrdua cognitiva i dificultat a l'hora de parlar, a la qual s'afegia després inestabilitat en caminar. Aquests símptomes anaven empitjorant fins a derivar en incapacitat laboral, discapacitat i dependència, ja que aquests pacients perdien la capacitat de dur una vida autònoma.\nEls professionals del Trueta van detectar els mateixos símptomes en diversos pacients, sis dones i tres homes, que formaven part de dos grups familiars.\nLes investigacions de l'equip gironí van permetre determinar que les dues famílies havien estat emparentades al segle XIX i, per tant, trobar un origen genètic en la malaltia: les persones afectades presenten aquesta mutació hereditària des del naixement, malgrat que els primers símptomes apareixen al voltant dels 50 anys. La patologia, de la qual no hi havia cap descripció prèvia, afecta per igual homes i dones, malgrat que presenta diferències segons el sexe del malalt, especialment de comportament i d'actitud.\nGràcies als avenços de les tècniques genètiques, s'ha pogut fer la recerca genètica per detectar el gen i la mutació responsable de la malaltia, el que permet entendre i confirmar la participació del cerebel en les activitats cognitives, malgrat que fins fa pocs anys només es creia que la seva funció era exclusivament motora.\nEn aquest sentit, aquesta recerca també ha permès confirmar que la malaltia danya les connexions entre les àrees del cervell amb determinades funcions cognitives i el cerebel, que modularia aquestes funcions i per al manteniment de les quals el gen identificat seria clau.\nLa descoberta d'aquesta nova variant d'atàxia també obre la porta a investigar altres possibles causes genètiques de pacients amb atàxia de causa desconeguda i a possibles tractaments.\nEn aquesta recerca, els resultats de la qual s'han publicat a la revista Neurology de l'octubre del 2018, hi ha participat, entre d'altres, des del vessant assistencial i d'identificació de pacients, el neuròleg del Trueta David Genís, i el neuropsicòleg Jordi Gich, que ha fet el seguiment de l'afectació neuropsicològica dels pacients.\nEls estudis genètics han anat a càrrec dels neuròlegs genetistes del Laboratori de Neurogenètic de la Universitat de Navarra Pau Castro i Sara Ortega, a més de Víctor Volpini del Centre Diagnòstic Molecular de l'Idibell.


El conseller d'Educació, Ernest Maragall, visita les obres del nou institut de VNG\nEl conseller i l'alcalde consulten uns plànols durant la visita d'obres del nou institut de Baix-a-mar\nTambé ha visitat la llar d'infants municipal l'Escateret i l'escola Volerany\nEl conseller d'Educació, Ernest Maragall, l'alcalde de Vilanova i la Geltrú, Joan Ignasi Elena, la regidora d'Educació Míriam Espinàs i altres regidors del govern municipal han visitat avui les obres de construcció del nou Institut de Baix-a-mar que ha d'entrar en funcionament el curs 2011-2012. També han anat a veure la llar d'infants municipal l'Escateret i l'escola Volerany.\nNou edifici, la primavera de 2011\nPrimerament, han visitat les obres de l'Institut Baix-a-Mar, que tindrà capacitat màxima per a 500 alumnes. 360 corresponen a les tres línies d'Educació Secundària Obligatòria i 140 a les dues línies de Batxillerat. Les obres van començar el passat mes de març i es preveu que tinguin una durada de 18 mesos.\nActualment l'institut ja funciona en mòduls prefabricats situats a l'avinguda de la Collada. El curs vinent, 2010-2011 escolaritzarà 56 alumnes de dos grups de primer i dos de segon d'ESO i hi treballaran 11 professors. Un cop estigui finalitzat el nou IES de Baix a Mar, es traslladaran al nou centre educatiu.\nL'obra, projectada pels Serveis Tècnics de l'Ajuntament de Vilanova i la Geltrú és fruit del conveni entre l'Ajuntament de Vilanova i la Generalitat de Catalunya, en base al qual l'administració local realitza l'obra i el govern català aporta els recursos econòmics: 6.332.534,84 euros.\nEl nou institut s'està construint en una parcel·la de 6.661,25 m2. Disposarà d'una superfície construïda de 4.471,26 m2 i constarà de dos edificis. Les aules s'ubicaran en un edifici de planta baixa més dos pisos, mentre que l'altra edificació, de planta baixa en dos volums, acollirà la resta d'espais necessaris per poder dur a terme l'activitat educativa (biblioteca, serveis d'administració, menjador, cuina, vestuaris i gimnàs). A més, l'Institut també comptarà amb pati i pistes esportives.\nUn cop finalitzada la visita el conseller d'Educació, Ernest Maragall, ha afirmat que amb la construcció del nou institut "començarem a donar compliment a una molt antiga aspiració de Vilanova de tenir un nou institut a aquesta part de la ciutat". El conseller ha explicat que el nou centre és fruit del treball conjunt entre l'Ajuntament i la Generalitat que inclús en moments de dificultat econòmica segueix apostant pel futur educatiu del país. Ernest Maragall també s'ha pronunciat sobre la manca de places de batxillerat que denuncien algunes famílies i professorat. En aquest sentit el conseller ha assegurat que "no hi ha cap alumne que no tingui plaça de batxillerat al seu abast", i en el cas del batxillerat nocturn del Institut Manuel de Cabanyes ha afirmat que "es manté el nocturn i s'amplia el nombre de línies del diürn". A més, ha dit el conseller, els alumnes també tenen al seu abast l'Institut Obert de Catalunya, en aquells casos en que hi hagi alguna dificultat d'horaris per seguir els estudis de batxillerat.\nPer la seva banda l'alcalde de VNG, Joan Ignasi Elena, ha equiparat "qualitat de vida amb educació, salut, dependència i serveis públics de qualitat". L'alcalde de VNG ha explicat que feia molts anys que a Vilanova i la Geltrú no hi havia més oferta que demanda de places educatives. En aquest sentit, l'alcalde de la ciutat ha fet memòria de les quatres noves escoles d'infantil i primària posades en marxa en els darrers anys, així com el nou Institut que s'està construint. Joan Ignasi Elena ha destacat "la ubicació d'aquest nou centre educatiu, al barri de Mar, on també s'han fet darrerament nous equipaments com el CAPI de Mar, la peatonalització de la rambla de la Pau o el cobriment del torrent de la Pastera". Joan Ignasi Elena ha finalitzat la seva intervenció assegurant "l'aposta del govern municipal per l'educació, per la qualitat de vida i pel barri de Mar".\nLlar d'infants l'Escateret\nEl conseller d'Educació i l'alcalde de VNG han visitat també la Llar d'Infants l'Escateret. A Vilanova i la Geltrú hi ha quatre llars d'infants públiques, dues de titularitat de la Generalitat i dues de titularitat municipal.\nLa Llar d'infants l'Escateret, amb capacitat per a 102 places, es va crear l'any 2008 i forma part del mapa de llar d'infants 2004-2008 que estableix la col·laboració entre municipis i govern de la Generalitat per a la creació de places públiques. L'Ajuntament de Vilanova i la Geltrú es va comprometre inicialment a crear 45 places. Finalment, s'ha més que doblat el compromís inicial amb la creació d'aquestes 102 places.\nEl conseller Maragall a la cuina de la llar d'infants l'Escateret\n(Descarrega't la foto AQUÍ)\nAquest curs, la llar d'infants municipal ha escolaritzat 16 alumnes d'entre 0 i 1 any, 26 alumnes d'entre 1 i 2 anys, i 60 alumnes d'entre 2 i 3 anys. En el centre hi treballen 12 professionals: 7 tutores, dues mestres de reforç, una mestra d'educació infantil, una assistent i un professional de manteniment.\nEl centre oferta un horari d'atenció des de les 9 del matí fins les 5 de la tarda amb un servei de menjador que utilitzen habitualment una trentena d'alumnes. 7 alumnes utilitzen el servei d'atenció de 8 a 9 del matí. Aquest curs ha ofertat servei als infants des del 14 de setembre i es perllongarà fins el 16 de juliol.\nL'edifici està dotat d'espais i instal·lacions d'us exclusiu dels infants i les seves famílies i accés independent des d'un espai públic. Compta amb 7 aules, una aula de psicomotricitat, un pati d'esbarjo exclusiu a l'aire lliure de 1054,77 metres quadrats, una sala addicional i diferenciada per a usos múltiples de 63 metres quadrats, un espai diferenciat per a tasques de 17,83 metres quadrats i un espai diferenciat de l'anterior de 13,07 metres quadrats. També disposa d'una cambra higiènica separada i independent per al personal que atén als infants així com les mesures corresponents per a l'accessibilitat i la supressió de les barreres arquitectòniques.\nEl nou edifici de l'Escola Volerany va entrar en funcionament gener de 2010 i va comptar amb una inversió de 4.222.593,23 euros.\nEl centre ha escolaritzat el curs 2009-2010 10 grups: dues línies completes de segon cicle d'educació infantil (P3, P4 i P5), tres grups de 1r de primària i un de 2n. En total, 249 alumnes atesos per 16 mestres.\nErnest Maragall, a l'escola Volerany\nL'escola Volerany ofereix serveis com la biblioteca, filosofia per a nens, calcul mental, TIC, tallers i està aplicant el Programa d'Impuls de la Tercera llengua que avança l'ensenyament de l'anglès a P4 i imparteix algunes hores de l'assignatura de plàstica en anglès.\nD'altra banda, durant la visita del conseller Maragall a VNG hi ha hagut la protesta d'un grup de mestres de la ciutat i la comarca reclamant més recursos per a l'educació. Les protestes s'han produït a l'arribada del conseller al nou institut i davant de l'escola Volerany.


Rosmarino Cantagallo Capraia e Limite Itàlia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nRosmarino CantagalloApartament-, Capraia e Limite, Capraia e Limite, Itàlia, 50050 - Veure al mapaRosmarino CantagalloVeure més fotosPiscinaVeure més fotosVeure totes les 30 fotos\nPer als viatgers què vulguin captar les imatges i els sons de Montelupo Fiorentino, Rosmarino Cantagallo és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. A Rosmarino Cantagallo, l'excelent servei i instal.lacions superiors faran de la vostra estada una experiència inoblidable. Per anomenar algunes de les comoditats de l'hotel, hi ha Wi-Fi gratuït en totes les habitacions, instal·lacions per a reunions i banquets , habitació familiar. Les instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, aparell de televisió, nevera, plat de dutxa a cada habitació. Durant el dia podeu gaudir de l'atmòsfera relaxant de piscina exterior, parc infantil, ping pong, jardí. Amb una localització ideal i amb comoditats imbatibles, Rosmarino Cantagallo no troba competidors en cap categoria.\nHorari d'entrada des de: 03:00 PM Horari d'entrada fins a: 07:00 PM Horari de sortida des de: 08:00 AM Horari de sortida fins a: 09:00 AM L'allotjament


Aliments per a 200 famílies vulnerables del Gironès amb doble vessant social Aliments per a 200 famílies vulnerables del Gironès amb doble vessant social – El Món\nAliments per a 200 famílies vulnerables del Gironès amb doble vessant social\nUsuaris del centre ocupacional de la Fundació Els Joncs preparant els lots de menjar | ACN\nACN 02/08/2021 7:47 am\nUnes 200 famílies vulnerables que viuen al Gironès reben lots d’aliments a través del Consell Comarcal. Són productes de primera necessitat (llet, arròs, pasta, oli, galetes, cacau) que arriben a través de la Creu Roja. Fins ara, es repartien des d’un magatzem de Sarrià de Ter. Però l’augment de situacions de necessitat, agreujades per la pandèmia, feia necessari buscar-ne un altre. Per això, el Consell i la Fundació Els Joncs han unit esforços. Ara, des del magatzem de l’entitat, els usuaris del centre ocupacional preparen els lots i els entreguen a les famílies. L’acord té una doble vessant social perquè, com concreta el director del centre, Carles Salou, això permet als usuaris de la fundació “sentir-se realitzats ajudant els altres”.\nBona part del magatzem de la Fundació Els Joncs de Sarrià de Ter l’ocupen palets amb aliments bàsics. En total, n’hi ha unes 13 tones entre pasta, llegums, conserves, galetes, cacau, tomàquet fregit, arròs… Es fan arribar a les famílies més necessitades a través del programa ‘Rebost comunitari’, que gestiona el Consell Comarcal a través del Consorci de Benestar Social Gironès-Salt.\nEls aliments, finançats en un 85% amb fons europeus, arriben al Consorci a través de la Creu Roja. “Repartim lots a unes 200 famílies vulnerables de la comarca, que sumen uns 780 beneficiaris, i que per desgràcia no poden cobrir aquesta necessitat bàsica”, explica l’educador social i tècnic referent del ‘Rebost comunitari’, David Marcos. Són famílies que viuen a pobles del Gironès on no hi ha cap centre de distribució d’aliments. Per exemple de Celrà, Sarrià, Bordils, Sant Gregori, Flaçà, Vilablareix, Juià, Sant Jordi Desvalls, Aiguaviva…\nFins fa poc, el magatzem del ‘Rebost comunitari’ es trobava als baixos d’un edifici de Sarrià de Ter. Però l’augment de demanda, que s’ha agreujat amb la pandèmia, feia necessari buscar-ne un altre. “A més, els lots es preparaven quan les famílies els venien a recollir; i això, sumat a què el lloc es trobava en una zona residencial, provocava cues i inconvenients per als veïns, perquè els cotxes aparcaven on podien”, concreta Marcos.


La Diputació de Tarragona i l'Ajuntament de Reus convoquen els Premis CDO 2017 al millor oli d'oliva verge extra | Diputació de Tarragona\nLa Diputació de Tarragona i l'Ajuntament de Reus convoquen els Premis CDO 2017 al millor oli d'oliva verge extra\nEls guardons premien l’esforç realitzat pels productors de les comarques del Camp de Tarragona i de les Terres de l’Ebre i revaloren els olis d’oliva de major qualitat organolèptica. Les inscripcions romandran obertes fins al 24 de novembre\nLa Diputació de Tarragona i l'Ajuntament de Reus han convocat una nova edició dels Premis CDO (Centre de Desenvolupament de l'Oli) al millor oli d'oliva verge extra. La finalitat d'aquests guardons, que enguany arriben a la XI edició, és reconèixer i valorar la feina i l'esforç dels productors d'oli d'oliva verge extra de les comarques de Tarragona i de les Terres de l'Ebre i revalorar els olis d'oliva de major qualitat organolèptica.\nPrecisament el president de la Diputació de Tarragona, Josep Poblet, i l'alcalde de Reus, Carles Pellicer, han signat el conveni de col·laboració que impulsa aquesta nova convocatòria dels Premis CDO entre altres accions i projectes de dinamització del sector oleícola a la demarcació de Tarragona.\nPodran optar a aquests guardons tots els olis que provinguin d'almàsseres de les comarques de Tarragona i de les Terres de l'Ebre degudament registrades en el Registre d'Indústries Agroalimentàries de Catalunya i inscrites a les Denominacions d'Origen Protegides Baix Ebre-Montsià, Siurana o Terra Alta. Les inscripcions romandran obertes fins al 24 de novembre.\nEls olis d'oliva verge extra de producció convencional i ecològica presentats a concurs es classificaran en tres grups d'acord amb les característiques que presentin: Fruitat verd amarg, Fruitat verd dolç i Fruitat verd madur. El jurat atorgarà, entre els olis finalistes, un premi i un accèssit a cadascun dels tres grups. Aquests premis consistiran en la compra dels olis embotellats guanyadors per un import de 1.500 euros a cadascuna de les categories per part del Centre de Desenvolupament de l'Oli, d'aquesta manera, la Diputació de Tarragona i l'Ajuntament de Reus podran promocionar-los a través de diferents accions. A més, les almàsseres podran fer menció del premi a l'etiqueta dels envasos de l'oli d'oliva verge extra.\nEl CDO (Centre de Desenvolupament de l'Oli) reconeix des de fa deu anys els millors olis d’oliva verge extra que s'elaboren al territori. Actualment, el CDO està gestionat per la Diputació de Tarragona i l'Ajuntament de Reus.\nMés informació Premis CDO 2017


Més d'una tona de Peixos morts a Sant Cebrià - VilaWeb\nMés d’una tona de Peixos morts a Sant Cebrià\nDesastre ecològic ambiental a l'estany que hi ha al front del camp de golf.\nFa anys que els veïns d’aquest camp de golf avisen de que, regularment, surt un terrible olor procedent del petit estany. Tal com relata al diari l’indépendant, un d’aquests: ‘Ens passa a nosaltres diverses vegades a l’any. En principi, aquests olors són causats perquè l’aigua no és prou profunda com perquè l’oxigen es renovi’.\nPerò , aquest problema no és tan fàcil com sembla de solucionar ja que, malgrat que l’olor invadeix els barris al voltant del camp de golf de Sant Cebrià, les aigües es troben en territori de Canet de Rosselló.\nEl batlle d’aquest municipi, Bernard Dupont, confirma el desastre ecològic: ‘Dimecres, els serveis tècnics han recollit 1,3 tones de peixos morts. S’ha emès una ordre per prohibir la natació i activitats aquàtiques al al estany de Canet, fins que tinguin els resultats dels anàlisis efectuats’. Segons el batlle, aquest desastre seria merquè l’aigua d’aquest estany, prové únicament d’un pou (i no d’un riu). ‘Això és insuficient per assegurar la renovació de l’aigua’, lamenta. ‘Hi ha un fenomen d’eutrofització que engendra la producció de bacteris.’\nPerò encara hi ha un altre problema: l’estany concernit tampoc pertany al municipi, sinó al propietari del golf veí. L’ajuntament de Canet de Rosselló assegura haver demanat a aquest darrer que li proposi solucions tècniques per tal de posar fi als problemes recurrents que engendra la bassa. Però les discussions semblant estar en punt mort.\nMentrestant, el desastre ecològic es repeteix periòdicament.


Egipte i Bahrain, bons clients de la indústria militar espanyola\nMadrid va autoritzar vendes malgrat la repressió de les revoltes\nLes forces de seguretat que reprimien les protestes a Bahrain, Egipte, Oman i al Marroc tenien en els seus arsenals armes de fabricació espanyola. El govern tampoc va aturar vendes en països en guerra.\nCRISTINA MAS BARCELONA. Actualitzada el 10/02/2012 00:00\nEl govern espanyol va autoritzar l'any passat la venda de municions a Bahrain per un valor de més de sis milions d'euros, justament quan el seu exèrcit, en col·laboració amb les tropes saudites, entrava a mata-degolla a la plaça de la Perla, a Manamah. Les forces de seguretat que reprimien protestes populars a Egipte, Oman i el Marroc, així com els mateixos saudites, també van alimentar l'any passat els seus arsenals amb armes de fabricació espanyola. La comissió interministerial que autoritza les exportacions de material militar va donar llum verda el primer semestre del 2011 a contractes de venda d'aeronaus, vehicles militars, municions, bombes i tecnologia susceptible de tenir un ús militar en tots aquests països. També es van signar acords de venda amb estats en conflicte, com el Pakistan, l'Índia, Turquia, Israel i Colòmbia.\nEn un informe presentat al Parlament el 20 de gener, la secretaria d'estat de Comerç Exterior lloa la "ràpida reacció" del govern espanyol a la Primavera Àrab: es van "revisar" les llicències d'exportació d'armes als països en què es van produir revoltes i es va suspendre temporalment la signatura de nous contractes. La suspensió (que incloïa el material antidisturbis) es va anul·lar l'11 de maig. Una data que el ministeri no sap justificar, i més tenint en compte que fins avui les protestes en aquests països continuen reprimides. El govern es limita a dir que, des d'aleshores, "les noves sol·licituds se sotmeten a un escrutini especial".\nEn aquest període es va cancel·lar una venda de mil ulleres de visió nocturna a Líbia, amb 301 accessoris per valor de 7,8 milions d'euros, i una tramesa d'onze ulleres més "amb valor 0 perquè es tractava d'una mostra", apunta l'informe.\n"Quan es veu el contingut dels contractes es constata que eren un tipus d'armes que es podien fer servir directament contra població civil", denuncia Jordi Calvo, investigador del Centre d'Estudis per a la Pau Delàs, de Justícia i Pau. "Espanya vulnera la llei, que prohibeix exportar a països en conflicte. Nosaltres fem servir el criteri de diversos centres d'estudi de prestigi, però ningú sap en què es basa el govern per decidir", afegeix.\nAquí entren casos de països en conflicte obert, com Colòmbia, que va comprar a Espanya avions militars i munició, i Veneçuela, amb qui manté un conflicte latent pel desplaçament a la frontera entre els dos països de les bases de les FARC. També han continuat les exportacions a l'Índia (vaixells de guerra i equips electrònics militars), al Pakistan (equips d'entrenament militar) i a Turquia, tot i la repressió continuada contra els kurds, que l'any passat es va traduir en uns quants atacs mortals. Israel va comprar municions, explosius i components electrònics.\nCalvo alerta que les dades tampoc no demostren tota la veritat, perquè el govern es reserva el dret d'aplicar el secret d'estat, per motius de seguretat nacional, a determinades exportacions. A més, l'investigador es mostra preocupat per l'arribada de Pedro Morenés, exdirector de MBDA, el principal fabricant espanyol de míssils, al ministeri de Defensa. "La indústria armamentística sempre ha estat un lobi i ara el lobi el tenim al ministeri", conclou. "Una bona manera d'augmentar les exportacions és relaxar els criteris d'aplicació de la norma", adverteix.\nEl volum de la venda d'armes espanyoles gairebé es va duplicar l'any passat respecte al mateix període del 2010, perquè es van signar operacions d'alt cost, com la venda de vaixells de guerra i d'aeronaus. Més de la meitat de les exportacions es van destinar a membres de la UE i l'OTAN. La resta, a 37 països.


El fiscal superior del País Basc destaca el clar rebuig a ETA de Sortu\nLa Fiscalia General de l'Estat va assegurar ahir que la nova formació havia nascut a l'ombra de Batasuna i tutelada per ETA\nREDACCIÓ Barcelona Actualitzada el 08/03/2011 14:01\nEl fiscal superior del País Basc, Juan Calparsoro, ha destacat avui que la nova formació política de l'esquerra abertzale, Sortu, rebutja de "manera clara i inequívoca la violència d'ETA". Calparsoro ha fet aquesta valoració davant la comissió corresponent del Parlament basc, on ha comparegut per presentar la memòria de la Fiscalia del Tribunal Superior de Justícia del País Basc corresponent a 2009.\nAquestes manifestacions les ha fet Calparsoro un dia després que la Fiscalia General de l'Estat hagi presentat la demanda davant del Tribunal Suprem contra la inscripció de Sortu en el registre de partits perquè considera que és "una formació política sorgida en el si, a l'empara i amb la cobertura humana i material de Batasuna". El fiscal superior del País Basc ha reconegut que dels últims comunicats d'ETA, el setembre de l'any passat i el gener d'aquest any, no es pot deduir que l'organització terrorista "estigui disposada a renunciar a la política de l'atemptat, l'assassinat i l' extorsió i l'amenaça ".\nHa aclarit que la banda "només ha anunciat un alto el foc permanent, general i verificable internacionalment", però segueix sense fer explícit un "alto el foc definitiu de la seva activitat terrorista". Calparsoro s'ha referit en aquest context al naixement de Sortu i ha considerat que "indubtablement" el seu rebuig "de manera clara i inequívoca a la violència d'ETA suposa un canvi molt important per part del grup polític que fins ara havia estat vinculat i coordinat amb el grup terrorista ETA ".\nHa recordat que seran els tribunals, però "sobretot, la futura trajectòria d'actuació de Sortu, dels seus membres i dirigents, i, sens dubte, la futura trajectòria d'ETA la que demostri davant l'Estat de dret i la societat si accepten veritablement els valors democràtics i de respecte als drets i llibertats fonamentals consagrats en els tractats internacionals i en la Constitució".


HJC i100 – clubmoto.cat\nHJC presenta l’HJC i100, el casc modular que aporta un canvi i avança cap a una nova era a la protecció dels motociclistes.\nEl HJC i100 és un nou model 2022 i compta amb una mentonera de rotació completa que es pot utilitzar tant en configuracions obertes, com en mode integral, gràcies a la doble homologació P/J. I passar d’integral a modular, i a l’inrevés, es realitza de forma molt senzilla i tremendament efectiva.\nLa majoria dels cascos modulars del mercat no disposen d’aquesta homologació, i per tant, no poden circular amb la mentonera oberta en no disposar d’un bloqueig específic per evitar que el casc es tanqui a certa velocitat i en contacte amb les turbulències que genera l’aire al nostre casc.\nCompleix o supera la norma ECE 22.06, amb proves que inclouen l’atenuació de l’energia, la resistència a la penetració, la integritat estructural de la corretja de la barbeta i els requisits d’etiquetatge per als bucs de motocicleta de carretera.\nEl HJC i100 compta amb una calota avançada de policarbonat lleugera, de gran ajustament i amb un disseny realment confortable gràcies a la tecnologia CAD i sistema avançat ACS de canalització de la ventilació per a una millor ventilació interna.\nPrevious La pluja marca el Trial de Nens dels Alfacs\nNext Guants Zeus 2G i Krill


Infosalut - L'IdISBa convoca la contractació d'un tècnic de laboratori\nArticle següent Donació d'un equip de pressoteràpia per a l'hospital de Manacor\nEn el BOIB núm. 152, de dia 3 de setembre de 2020, s'ha publicat la Resolució del director gerent de la Fundació Institut d'Investigació Sanitària Illes Balears (IdISBa), per la qual es convoca un procés selectiu per a la contractació d'un tècnic o d'una tècnica de laboratori per a la Plataforma d'Assaigs Clínics i Suport Metodològic.\nEstar en possessió del títol de tècnic superior de laboratori de diagnòstic clínic corresponent als cicles formatius de grau superior o del títol de tècnic especialista corresponent a la formació professional de segon grau.\nTenir el certificat de B2 de català, entre d'altres.\nProcessament de mostres d'assaigs clínics.\nCol·laboració en estudis d'investigació.\nRegistre, almacenament, conservació i enviament de mostres d'acord amb les normatives internacionals.\nSol·licitud i enviament de mostres amb gel sec / refrigerades / temperatura ambient.\nControl stock i caducitat del material de la unitat.\nControl i registre de calibracions. PNT.\nManteniment del laboratori d'assaigs clínics.\nGestió dels subministraments i control del magatzem.\nFitxa tècnica i de seguretat del material del laboratori.


Les dimònies de Manacor tornen a la plaça de Sant Jaume per cinquè any consecutiu - CENT PER CENT\nL’Assemblea s’alia amb altres entitats socials per dur a terme tota una jornada alternativa sota el lema “Tu tries, tria igualtat”. A més del ball i el cant dels goigs hi haurà un dinar popular, fogueró vivent i torradores per sopar.\nFoto: Núria Sánchez\nCinquè any del ball de les dimònies i sisè del cant dels goigs alternatius. Tot plegat, com ja és tradició, es farà a la plaça de Sant Jaume a partir de les 19.30 h.\nEnguany però, la festa s’amplia, ja que l’Assemblea Antipatriarcal ha unit forces amb l’Ateneu Lo Tort, Xítxeros amb Empenta, Altraveu, Endavant i Dones de Llevant per posar en marxa una jornada santantoniera sota el lema “Tu tries, tria igualtat”. D’aquesta manera, el teixit social de Manacor suma esforços i prepara una jornada de festa alternativa amb l’objectiu de reivindicar una festa de Sant Antoni democràtica, igualitària i inclusiva, on tothom tengui cabuda.\nUn fogueró vivent encendrà enguany la flama d’una festa alternativa. Diferents escenes sobre l’actualitat manacorina dels darrers mesos conformen aquesta proposta innovadora que es podrà gaudir a partir de les 16 h i fins a les 18 h de l’horabaixa. A més, tot plegat començarà amb un dinar popular a càrrec de l’Ateneu lo Tort. Les reserves es poden fer a través del telèfon 677 260 264 o del correu info@ateneulotort.org.\nDesprés del cant dels goigs i del ball, cap als volts de les 20 h, les dimònies encendran el fogueró i es continuarà la festa amb el sopar.\nLes entitats organitzadores conviden a tothom a sumar-se a la festa amb pa i taleca, ja que hi haurà torradores a disposició de la gent per sopar.\nEn ple debat sobre quin és el paper que ha de tenir la dona en la festa i la democratització de la festa de Sant Antoni, les entitats feministes i juvenils de Manacor es mantenen fermes en la seva reivindicació per la inclusió de la dona en les festes populars i un sistema més just i democràtic en les eleccions dels dimonis.\nEn aquest sentit, des de l’Assemblea Antipatriarcal apunten que la creació del nou planter de dimonis per part del Patronat “no assegura en cap moment que una dona pugui ballar” i recorden que “cap dona és cara visible de la festa”, ja que els càrrecs de responsabilitat, tant al Patronat com a la colla, segueixen estant ocupats per homes.\nprevious post: Polèmica entre el Patronat i els Amics de Sant Antoni pel concurs de fotografia, mostradors i enramellat de frontis\nnext post: Vox crema


15 aspectes clau per potenciar l’aprenentatge a la teva aula – Edubaròmetre\nEls infants tenen ganes d’aprendre, mostren bona predisposició cap als aprenentatges, són curiosos i contínuament es plantegen reptes i preguntes. Però a les escoles sovint veiem que els infants s’avorreixen a l’aula, desconnecten amb facilitat i adopten una actitud passiva i distant cap als aprenentatges. Per evitar que això passi, cal potenciar aquestes ganes d’aprendre, motivar-los contínuament i establir un vincle de connexió amb els infants. Per aconseguir-ho és important que tinguem en compte un seguit d’aspectes clau que ens poden ajudar a potenciar l’aprenentatge a la nostra aula.\nEn aquest article recullo un seguit de premisses que jo contemplo en el meu dia a dia com a mestra i que espero que et puguin ser útils.\nAspectes clau per potenciar l’aprenentatge a la teva aula\n1. Desperta la curiositat dels infants, plantejant-los reptes i preguntes i animant-los a resoldre’ls. L’important no és que transmetis el coneixement, sinó que els estimulis a què vulguin descobrir i aprendre.\n2. Acompanya/guia els infants en el seu procés d’aprenentatge. Orienta als infants perquè adquireixin la capacitat de construir significat i atribuir sentit sobre els continguts d’aprenentatge.\n3. Fomenta l’aprenentatge vivencial, és a dir, s’aprèn vivint, sentint i fent. Potencia una educació activa, vivencial i experiencial.\n4. Combina metodologies d’ensenyament- aprenentatge: treball cooperatiu, dinàmiques de grup, visualització de vídeos, treball per racons, ambients, Flipped Classroom, gamificació…\n5. Sigues flexible a l’hora de programar i tingues en compte els teus alumnes.\n6. Concep l’infant de manera integral. Procura donar una atenció adequada a les necessitats físiques, cognitives, socials i emocionals dels infants.\n7. Reforça positivament els infants. Felicita’ls per la feina ben feta, valora el seu esforç i implicació en el procés d’aprenentatge. El reforç positiu és una valuosa eina per a l’educació.\n8. Potencia la creativitat a la teva aula. La creativitat i el pensament creatiu són una part important de l’aprenentatge. Sigues creatiu/a i potencia que els teus alumnes també ho siguin. Els mestres creatius són el millor estímul pels alumnes.\n9. Adopta una actitud positiva i ensenya als infants a viure amb optimisme. Transmet vitalitat i energia positiva a les teves classes. Utilitza el sentit de l’humor i l’enginy per motivar els infants a aprendre.\n10. Gaudeix ensenyant i aprenent amb els teus alumnes. Promou un aprenentatge bidireccional i participatiu a la teva aula, on els infants puguin interaccionar lliurement.\n11. Escolta els infants i adapta’t a les seves necessitats. Negocia amb ells sempre que sigui possible, les imposicions mai són ben rebudes. Escolta les seves propostes i junts podreu aprendre molt.\n12. Dóna autonomia als teus alumnes a l’hora de treballar i moure’s dins l’aula/centre. Tenir responsabilitats els omple de satisfacció, els motiva i afavoreix que tinguin un bon comportament.\n13. Tingues en compte els interessos dels infants a l’hora de triar les temàtiques que voleu treballar. Els alumnes motivats i implicats tenen moltes més ganes d’aprendre.\n14. Crea un bon ambient de treball i convivència a l’aula. És important treballar la cohesió de grup, que regni un ambient de respecte i benestar a l’aula i ensenya als infants a conviure amb harmonia.\n15. Integra les noves tecnologies com una eina indispensable per treballar amb els infants. Internet és part de les nostres vides fora de l’aula i també ho ha de ser dins de l’aula.\nAquestes són les premisses que jo contemplo en el meu dia a dia com a mestra i que espero que et puguin ser útils per potenciar l’aprenentatge a la teva aula. En vols afegir alguna? Comparteix-la fent un comentari. Potser t’és útil aquesta infografia de resum.\nAquest post es va publicar originalment a https://natibergada.cat/


Receptes d'estar per casa: Risotto de trompetes de la mort amb foie\nUn plat molt de tardor, amb els bolets i l'arròs, negre sobre blanc. La fotografia no li fa justícia i això és culpa de la fotògrafa, que no és prou bona. L'arròs si que ho era, i el trocet de foie, del que vam portar del Perigueaux aquest estiu, li acabava de donar el toc més festiu.\n300 gr. d'arròs per a risotto\n200 gr. de trompetes de la mort\n50 gr. de formatge parmesà o grana padano\nEn una cassola o paella fonda fregim la ceba tallada petita.\nQuan estigui transparent hi tirem l'arròs, li donem unes voltes i incorporem el vi blanc; deixem evaporar l'alcohol.\nHi tirem les trompetes. Jo ja les tenia passades per la paella amb all i julivert, perquè m'havien sobrat d'una preparació anterior, però les podem incorporar crues, juntament amb l'all i julivert. Donem unes voltes perquè es fregeixin una mica.\nAnem incorporant el caldo de mica en mica, mentre anem remenant continuament.\nQuan hagin passat quinze minuts l'arròs ja estarà a punt. Apaguem el foc i incorporem la mantega i el parmesà ratllat. Barregem i servim immediatament amb un tallet de foie a sobre.\nEtiquetes de comentaris: arròs, entrants, foie, primers, trompetes de la mort